
ИННОВАЦИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨНИЙ ҮНЭЛГЭЭ
НЭГ.ЕРӨНХИЙ ЗҮЙЛ
	Энэхүү үнэлгээний ажлын зорилго нь Хууль тогтоомжийн тухай хуулийн[footnoteRef:1] 8 дугаар зүйлийн 8.1.4 дэх заалтад заасны дагуу Инновацийн тухай хуульд нэмэлт, өөрчлөлт оруулах тухай хуулийн төслийн зүйл, хэсэг, заалтад тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн төслийн зүйл, хэсэг, заалтыг ойлгомжтой, хэрэгжих боломжтой, хүлээн зөвшөөрөгдөх байдлаар боловсруулах болон хуулийн төслийн боловсруулалтын чанарыг сайжруулахад чиглэсэн дүгнэлт, зөвлөмж өгөхөд оршино. [1:  Төрийн мэдээлэл сэтгүүлийн 2015 оны №25 дугаарт албан ёсоор хэвлэгдсэн.] 

Инновацийн тухай хуульд нэмэлт, өөрчлөлт оруулах тухай хуулийн төслийн үр нөлөөг үнэлэх ажиллагааг Засгийн газрын 2016 оны 59 дүгээр тогтоолын[footnoteRef:2] 3 дугаар хавсралтаар батлагдсан “Хуулийн төслийн үр нөлөө тооцох аргачлал" /цаашид “аргачлал" гэх/-д заасны дагуу дараах үе шаттайгаар хийнэ. Үүнд: [2:  Засгийн газрын 2016 оны 01 дүгээр сарын 25-ны өдрийн 59 дүгээр тогтоолоор батлагдсан.] 

Нэг. Шалгуур үзүүлэлтийг сонгох
Хоёр. Хуулийн төслөөс үр нөлөө тооцох хэсгээ тогтоох
Гурав. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох
Дөрөв. Үр дүнг үнэлэх
Тав. Дүгнэлт, зөвлөмж өгөх.
Инновацийн тухай хуульд нэмэлт, өөрчлөлт оруулах тухай хуулийн төсөл нь 6 зүйлтэйгээр боловсруулагдсан бөгөөд дараах агуулгыг тусгасан байна. 
1/инновацийн бүтээгдэхүүн, инновацийн үйл ажиллагаанд төрөөс үзүүлэх татварын дэмжлэг; 
2/”инноваци”, ”инновацийн бүтээгдэхүүн” “гарааны компани”, “технологи туршилт, зүгшрүүлэлт” гэх зэрэг нэр томьёо болон  инновацийн бүтээгдэхүүн тавигдах шаардлагыг, мөн инновацийн бүтээгдэхүүнийг бүртгэх үйл ажиллагааг оновчтой, тодорхой, олон улсын жишигт нийцүүлэн тусгах, инновацийн үйл ажиллагааны тэргүүлэх чиглэлийг боловсруулах ажиллагаанд олон талын буюу инновацийн тогтолцооны гол оролцогчдын төлөөллийг оролцуулах;
 	3/инновацийн эрсдэлийг хүлээн зөвшөөрөх, хариуцлага хүлээлгэхгүй байх зарчим, эрсдэлийн шалгуур үзүүлэлт:
 	4/инновацийн үйл ажиллагааны санхүүжилтийн эх үүсвэрийг нэмэгдүүлэх, инновацийн бүх орлогыг инновацийн хөгжил рүү чиглүүлэн хуваарилах, ингэхдээ орлогыг эрдэмтэн, инновацийн үйл ажиллагаанд зарцуулах боломж.
ХОЁР.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ
СОНГОСОН БАЙДАЛ, ҮНДЭСЛЭЛ
Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс хуулийн төслийн үр нөлөөг үнэлж,  гарах үр дагаврыг урьдчилан тогтоож чадахуйц дараах шалгуур үзүүлэлтийг сонголоо. Үүнд:
1.Зорилгод хүрэх байдал;
2.Практикт хэрэгжих боломж;
3.Харилцан уялдаа зэрэг болно.
“Зорилгод хүрэх байдал" гэсэн шалгуур үзүүлэлтийн хүрээнд хуулийн төсөл болон түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдсан болон бодит үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь төслийн зорилгыг хангахад чиглэсэн болоод хүргэх боломжтой эсэхийг үнэлнэ.
Энэхүү үнэлгээг хийхдээ хуулийн төслийн үзэл баримтлал, танилцуулга, хуулийн төсөл, Инновацийн тухай хуульд нэмэлт, өөрчлөлт оруулах тухай хуулийн төслийн хэрэгцээ, шаардлагыг урьдчилан тандан судалсан судалгааны тайлантай танилцаж, хуулийн төсөл боловсруулах болсон үндэслэл, шаардлагыг судлан үзсэний үндсэн дээр хуулийн төслөөс түүний зорилго болон зорилгод хүрэхэд чиглэгдсэн, зорилгыг тодорхой илэрхийлж чадахуйц арга хэмжээ, зохицуулалтыг сонгож авсан болно. 
“Практикт хэрэгжих боломж” шалгуур үзүүлэлтийн хүрээнд хуулийн төслөөр шинээр бий болгож байгаа зохицуулалтыг дагаж мөрдөх буюу хэрэгжүүлэх боломж байгаа эсэхийг, мөн хэрэгжүүлэх субъект, байгууллага нь хэн байх вэ гэдгийг урьдчилан тогтоох ажиллагааг явуулах ба ингэхдээ судалгааны ажлуудаас гаргасан санал, зөвлөмж, байр суурийг харгалзан үзэх  замаар үнэлэх боломжтой гэж үзэж, сонголоо. 
“Зардал” шалгуур үзүүлэлтийн хүрээнд хуулийн төслийн зардлыг “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу тусад нь тооцохоор шийдвэрлэсэн тул энэхүү шалгуур үзүүлэлтийн үнэлгээ уг тайлангаас тусдаа гарахыг энд тэмдэглэе.
“Харилцан уялдаа” шалгуур үзүүлэлтийн хүрээнд хуулийн төслийг бүхэлд нь Монгол Улсын Үндсэн хууль холбогдох бусад хуультай болон хуулийн төслийн зохицуулалт өөр хоорондоо нийцсэн эсэхийг аргачлапд заасан асуултад хариулах байдлаар үнэлгээг хийхээр тооцов.
ГУРАВ.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ 
ТОГТООСОН БАЙДАЛ
Үнэлгээний ажлын энэ хэсэгт аргачлалд заасны дагуу Инновацийн тухай хуульд нэмэлт, өөрчлөлт оруулах тухай хуулийн төслөөс үр нөлөөг нь үнэлэх хэсгийг сонгох буюу тогтоож, өмнөх үе шатанд сонгосон шалгуур үзүүлэлттэй үнэлэгдэх зүйл, хэсэг, заалтыг тохируулан үнэлэхэд бэлтгэх юм. Эдгээр үнэлэгдэх зүйл, хэсэг, заалтыг сонгохдоо хууль зүйн хувьд шууд үр дагавар үүсгэж байгаа буюу голлох ач холбогдолтой, үзэл баримтлалын буюу зарчмын шинжтэй, мөн анхаарах шаардлагатай заалтуудыг сонгож авсан болно. 
Өөрөөр хэлбэл, тус хуулийн төслийн үр нөлөөг үнэлэхдээ товч бөгөөд оновчтой байх үүднээс хуулийн төслөөс шинэлэг, хууль зүйн үр дагавар бий болгож буй, агуулгын хувьд чухал ач холбогдолтой, мөн асуудал дагуулах магадлалтай, анхаарах шаардлагатай зааптуудыг сонгож, тухайн сонгосон зүйл, заалтын үр нөлөөг судлан үнэлэх болно. Шалгуур үзүүлэлт бүрийн хүрээнд үнэлэгдэх зүйл, хэсэг, заалтыг тоймловол: 
3.1.”Зорилгод хүрэх байдал” шалгуур үзүүлэлтийн хүрээнд үнэлэгдэх хуулийн төслийн зүйл, хэсэг, заалт:
Хуулийн төслийн зохицуулалт нь Инновацийн тухай хуулийн зорилгыг хангаж чадах эсэхийг бүхэлд нь үнэлнэ. 
3.2.”Практикт хэрэгжих боломж” шалгуур үзүүлэлтийн хүрээнд үнэлэгдэх зүйл, хэсэг, заалт:
Хуулийн төслийн зохицуулалт хэрэгжих боломжтой эсэхийг үнэлнэ.  
3.3.”Харилцан уялдаа” шалгуур үзүүлэлтийн хүрээнд үнэлэгдэх хуулийн төслийн зохицуулалт:
Инновацийн тухай хуульд нэмэлт, өөрчлөлт оруулах тухай хуулийн төслийн  зохицуулалт нь бүхэлдээ өөр хоорондоо болон хүчин төгөлдөр үйлчилж буй бусад хууль тогтоомжтой нийцэж буй эсэхийг “харилцан уялдаа” шалгуур үзүүлэлтийн тусламжтайгаар тогтоох юм. Уг шалгуур үзүүлэлтээр хуулийн төслийн зохицуулалтыг үнэлэхдээ тодорхой стандарт асуултуудад хариулах замаар зохицуулалт нэг бүрийн уялдаа холбоог шалгах тул хуулийн төслийн тодорхой зүйл, хэсэг, заалт, зохицуулалтыг бус төслийг бүхэлд нь сонгон авч үнэлэх нь зүйтэй байна. Энэ шалгуур үзүүлэлтийн хүрээнд хуулийн төслийг бүхэлд нь энэхүү шалгуур үзүүлэлтээр үнэлэх юм. 
ДӨРӨВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ 
ХУУЛЬ ТОГТООМЖИЙН ТӨСЛИЙН ҮР НӨЛӨӨГ ҮНЭЛЭХ 
Өмнөх үе шатанд сонгосон шалгуур үзүүлэлтийн дагуу үнэлэх хуулийн төслийн зохицуулалтыг тухайн шалгуур үзүүлэлтэд тохирох шалгах хэрэгслийг ашиглан хууль тогтоомжийн үр нөлөөг үнэлэх юм. Шалгуур үзүүлэлтийг дараах шалгах хэрэгслийн дагуу хуулийн төслийн үр нөлөөг үнэлэх болно.
Хүснэгт 1
	д/д
	Шалгуур үзүүлэлт
	Шалгах хэрэгсэл

	1
	Зорилгод хүрэх байдал 
	Зорилгод дүн шинжилгээ хийх 

	2
	Практикт хэрэгжих боломж 
	Практикт турших

	3
	Харилцан уялдаа 
	Харилцан уялдааг шалгах 



4.1.ЗОРИЛГОД ХҮРЭХ БАЙДАЛ ШАЛГУУР ҮЗҮҮЛЭЛТИЙН ҮНЭЛГЭЭ
1.Суурь мэдээлэл
Инновацийн тухай хуулийн 1 дүгээр зүйлийн 1.1 дэх хэсэгт хуулийн зорилтыг “Энэ хуулийн зорилт нь инновацийн үйл ажиллагааны зарчим, удирдлага, зохион байгуулалт, санхүүжилт, төрийн дэмжлэг, оюуны өмчийг эдийн засгийн эргэлтэд оруулан эзэмших, ашиглах, эрх зүйн үндсийг тогтоохтой холбогдсон харилцааг зохицуулахад оршино.” гэж тодорхойлжээ. 
Иймээс төслийн “зорилгод хүрэх байдал”-ыг дараах үндсэн чиглэлээр шинжлэх нь тохиромжтой гэж үзлээ. Үүнд: 
1.инновацийн үйл ажиллагааны эрх зүйн тодорхой байдал; 
2.инновацийн санхүүжилт; 
3.төрийн дэмжлэг; 
4.инновацийн удирдлага, зохион байгуулалт;
5.оюуны өмчийг эдийн засгийн эргэлтэд оруулах нөхцөл.
2.Зорилгод хүрэх байдлын үнэлгээ
	Хуулийн зорилгын бүрэлдэхүүн
	Төслөөр санал болгож буй гол зохицуулалт
	Зорилгод хүрэхэд үзүүлэх нөлөөлөл

	Инновацийн үйл ажиллагааны эрх зүйн үндэс
	“Инноваци”, “инновацийн бүтээгдэхүүн”, “гарааны компани”, “технологийн туршилт, зүгшрүүлэлт”-ийн тодорхойлолтыг шинэчилнэ.
	Нэр томьёоны хамрах хүрээ, хэрэглээг тодорхой болгож, инновацийн үйл ажиллагаанд оролцогчдын эрх зүйн байдлыг илүү тодорхой болгох нөлөөтэй.

	Инновацийн бүтээгдэхүүнийг тодорхойлох, бүртгэх
	Инновацийн бүтээгдэхүүнд тавих 8 шаардлага, шинжээчийн дүгнэлт, бүртгэлийн хугацааг хуульчилна.
	Инновацийн бүтээгдэхүүн мөн эсэхийг тогтоох шалгуур, процедурыг бий болгож, татварын болон бусад дэмжлэгийг тодорхой бүтээгдэхүүнтэй холбох боломж нэмэгдэнэ.

	Инновацийн санхүүжилт
	Инновацийн төсөл болон бүтээгдэхүүнд оруулсан хөрөнгө оруулалтыг татвар ногдох орлогоос хасах, мөн төсвийн бус санхүүжилт 60%-иас дээш бол үлдэх хэсгийг төсвөөс санхүүжүүлэх.
	Хувийн хөрөнгө оруулалтыг татах, төр-хувийн хэвшлийн хамтарсан санхүүжилтийг нэмэгдүүлэх эдийн засгийн хөшүүрэг бий болгоно.

	Төрийн дэмжлэг
	Гарааны компанийн судалгаа хөгжүүлэлт, технологийн туршилт, патентийн зардлыг 2 дахин нэмэгдүүлэн татварын зардалд тооцох, мөн инновацийн бүтээгдэхүүний борлуулалтын орлогыг татвараас чөлөөлөх, тодорхой тоног төхөөрөмжийг гаалийн татвараас чөлөөлөх.
	Гарааны компанийн эхний үеийн зардал, санхүүгийн дарамтыг бууруулах, инновацид хөрөнгө оруулах эдийн засгийн сонирхлыг нэмэгдүүлэх боломжтой.

	Инновацийн үйл ажиллагааны зарчим
	Үндэслэл бүхий инновацийн эрсдэлийн агуулгыг тодорхойлж, шаардлага хангасан тохиолдолд инноваци хэрэгжүүлэгчид тухайн эрсдэлээр хариуцлага хүлээлгэхгүй байх.
	Судалгаа, туршилтын үр дүн тодорхой бус байдлыг инновацийн үйл ажиллагааны онцлог гэж хүлээн зөвшөөрөх эрх зүйн үндсийг тодруулна.

	Удирдлага, зохион байгуулалт
	Инновацийн тэргүүлэх чиглэлийг төр, ТББ, эрдэм шинжилгээний байгууллага, их сургууль, технологи дамжуулах төв, аж үйлдвэр, гарааны компанийн төлөөллийн оролцоотой боловсруулах.
	Бодлого боловсруулахад инновацийн тогтолцооны оролцогчдын оролцоог нэмэгдүүлэх нөхцөл бүрдүүлнэ.

	Оюуны өмчийг эдийн засгийн эргэлтэд оруулах
	Төсвийн санхүүжилтээр бий болсон оюуны өмчөөс олсон орлогыг төсөвт төвлөрүүлэхгүй байх, зохиогчид 15%-иас доошгүй роялти олгох, үлдсэн орлогыг инновацид дахин зарцуулах
	Эрдэм шинжилгээний үр дүнг үйлдвэрлэлд нэвтрүүлэх, технологи дамжуулах болон зохиогч, байгууллагын эдийн засгийн сонирхлыг нэмэгдүүлэх нөхцөл бүрдүүлнэ.



Төслийн дээрх зохицуулалтууд нь Инновацийн тухай хуульд нэмэлт, өөрчлөлт оруулах тухай хуулийн төсөлд туссан байна. Тухайлбал, инновацийн бүтээгдэхүүнийг бүртгэх тогтолцоо шинээр бий болгож, татварын дэмжлэгийг өргөжүүлсэн хуулийн төсөл болсон байх бөгөөд инновацийн бүтээгдэхүүний шаардлага, бүртгэлийн хугацааг нарийвчлан тогтоожээ.
3.Зорилгод хүрэхэд хамгийн шууд нөлөөлөх зохицуулалт /төрийн дэмжлэг, санхүүжилт/
Хуулийн төслийн гол нөлөөлөл нь одоогийн хуулийн “санхүүжилт” болон “төрийн дэмжлэг” гэсэн зорилгын бүрэлдэхүүнийг бодит эдийн засгийн хөшүүргээр хангах чиглэлд байна.
Инновацийн тухай хуульд нэмэлт, өөрчлөлт оруулах тухай хуулийн төсөлд инновацийн төсөл болон бүтээгдэхүүнд оруулсан хөрөнгө оруулалтыг татвар ногдох орлогоос хасах, гарааны компанийн судалгаа, судалгаа, хөгжүүлэлт, технологийн туршилт, зүгшрүүлэлт, патентийн зардлыг хоёр дахин нэмэгдүүлсэн хэмжээгээр хасагдах зардалд тооцох, 15 жилийн хугацаанд инновацийн бүтээгдэхүүний борлуулалтын орлогыг татвараас чөлөөлөхөөр тусгасан. 
Үүнийг дагалдах ААНОАТ-ын тухай хуулийн төсөлд шууд тусгаснаар татварын дэмжлэгийг зөвхөн Инновацийн тухай хуульд тунхагласан зохицуулалт байлгахгүй, татварын төрөлжсөн хуультай уялдуулахыг зорьжээ. Тухайлбал, гарааны компанийн инновацийн бүтээгдэхүүний борлуулалтын орлогын 15 жилийн чөлөөлөлт, хөрөнгө оруулалт болон судалгаа, хөгжүүлэлтийн зардлын хасалтыг ААНОАТ-ын тухай хуульд тусгахаар байна. 
Энэ нь үзэл баримтлалд тодорхойлсон татварын хууль тогтоомж хоорондын уялдаа хангалтгүйгээс одоогийн дэмжлэг бодитоор хэрэгжихэд хүндрэлтэй байгаа асуудлыг шийдвэрлэхэд чиглэсэн байна.
4.Инновацийн бүтээгдэхүүнийг бүртгэх тогтолцоонд үзүүлэх нөлөө
Төсөлд “инновацийн бүтээгдэхүүн”-ийг зөвхөн ерөнхий тодорхойлолтоор үлдээхгүй, хуульд заасан шаардлага хангасан бөгөөд бүртгэгдсэн бүтээгдэхүүн, үйлчилгээ, арга шийдэл байхаар тодорхойлжээ. 
Мөн бүтээгдэхүүн нь шинэ мэдлэг, судалгааны үр дүнд бий болсон, технологийн шийдэлд хүрсэн, эдийн засгийн эргэлтэд орох боломжтой, нийгэм-эдийн засгийн ач холбогдолтой, өрсөлдөх чадвартай, оюуны өмчийн эрхээр баталгаажсан байх зэрэг шалгуур тогтоосон байна.
Энэ зохицуулалт нь төрийн дэмжлэгийн объект хэн, юу болохыг урьдчилан тогтоох ач холбогдолтой. Ялангуяа татварын байгууллага инновацийн бүтээгдэхүүний борлуулалтын орлогыг бусад орлогоос ялгах эрх зүйн суурийг тодорхой болгоход чиглэж байна. Энэ асуудлыг үзэл баримтлалд одоогийн зохицуулалтын практик хүндрэл гэж тусгайлан тодорхойлж өгчээ. 
5.Оюуны өмчийг эдийн засгийн эргэлтэд оруулах зорилгод үзүүлэх нөлөө
Энэ агуулга нь одоо мөрдөж байгаа хуулийн 1.1-д заасан зорилттой шууд хамгийн ихээр холбогдох өөрчлөлтийн нэг байна.
Төсөлд төсвийн санхүүжилтээр бий болсон оюуны өмчийг үйлдвэрлэлд нэвтрүүлснээс олсон орлогыг улсын төсөвт төвлөрүүлэхгүй байхаар, зохиогч, бүтээгчид роялти орлогын 15-аас доошгүй хувийг олгохоор, үлдэх орлогыг инновацийн судалгаа, судалгаа, хөгжүүлэлт, сургалт, технологи дамжуулалт, гарааны компани хөгжүүлэхэд зарцуулахаар зохицуулжээ. 
Ингэснээр оюуны өмчийг бий болгох → үйлдвэрлэлд нэвтрүүлэх → орлого олох → орлогыг инновацид дахин хөрөнгө оруулах мөчлөгийг дэмжих эрх зүйн нөхцөл бүрдэхээр байна.
Үзэл баримтлалд ч одоогийн зохицуулалт орлогын ихэнхийг төсөвт төвлөрүүлэх нь байгууллага, судлаачийн технологийг зах зээлд гаргах сонирхлыг бууруулах эрсдэлтэй гэж үзээд, инновацийн орлогыг инновацийн хөгжилд дахин чиглүүлэх шаардлагыг үндэслэсэн байна. 
6.Зорилгод хүрэхэд анхаарах хэрэгжилтийн асуудал
Үр нөлөөний үнэлгээнд зөвхөн эерэг үр дагаврыг дурдахаас илүү дараах хэрэгжилтийн эрсдэлийг дурдах нь зүйтэй байна.
Нэгдүгээрт, инновацийн бүтээгдэхүүнд тавьсан 15.1.1–15.1.8-ын шаардлага нь төрийн дэмжлэгийн объектыг тодорхой болгож байгаа боловч бүх шаардлагыг зэрэг хангасан байх байдлаар хэрэглэгдэх тохиолдолд инновацийн бүтээгдэхүүнээр бүртгэгдэх хүрээг хэт нарийсгах боломжтой. Ялангуяа “оюуны өмчийн эрхээр баталгаажсан байх” болон зах зээл дээрх ижил төстэй бүтээгдэхүүнээс техник, эдийн засаг, шинжлэх ухааны багтаамж, нэмүү өртөг, өрсөлдөх чадвараар илүү байх зэрэг шалгуурыг практикт хэмжих аргачлал шаардлагатай. 
Хоёрдугаарт, 15 жилийн татварын чөлөөлөлт болон судалгаа хөгжүүлэлтийн зардлыг хоёр дахин нэмэгдүүлэн хасах зохицуулалт нь төрийн дэмжлэгийг нэмэгдүүлэх боловч төсвийн орлогод үзүүлэх нөлөө, хөнгөлөлтийн ашиг хүртэгчдийн хүрээ, хяналт болон урвуулан ашиглах эрсдэлийг тусад нь тооцох шаардлагатай.
Гуравдугаарт, төсөлд “үндэслэл бүхий эрсдэл”-ийг тодорхойлж байгаа нь инновацийн зарчмыг хэрэгжүүлэхэд ач холбогдолтой боловч ямар нөхцөлд үйл ажиллагааг “хууль тогтоомж, аргачлалын дагуу зөв зохион байгуулсан” гэж үзэх, хэн үүнийг тогтоох зэрэг хэрэгжилтийн шалгуур тодорхой байх шаардлагатай. Төсөлд туршилт амжилтгүй болох, борлуулалтгүй байх, патент авах боломжгүй болох, технологийн шийдэл гарахгүй байх зэрэг нөхцөлийг үндэслэл бүхий эрсдэлд хамруулжээ.

4.2. “ПРАКТИКТ ХЭРЭГЖИХ БОЛОМЖ” ШАЛГУУР ҮЗҮҮЛЭЛТИЙН ҮНЭЛГЭЭ
Хуулийн төслийн “Практикт хэрэгжих боломж” шалгуур үзүүлэлтийн хүрээнд төслөөр шинээр бий болгож буй болон өөрчилж буй зохицуулалт нь бодит нөхцөлд хэрэгжих боломжтой эсэх, хэрэгжүүлэх субъект, журам, хугацаа тодорхой эсэх, хэрэгжилтэд захиргааны болон санхүүгийн хүндрэл үүсэх эсэх, зохицуулалтыг урвуулан ашиглах эрсдэл байгаа эсэхийг авч үзэв.
1. Инновацийн бүтээгдэхүүнийг бүртгэх зохицуулалт
Хуулийн төсөлд “инновацийн бүтээгдэхүүн”-ийг хуульд заасан шаардлага хангасны үндсэн дээр бүртгэгдсэн бүтээгдэхүүн, үйлчилгээ, арга шийдэл гэж тодорхойлж, инновацийн бүтээгдэхүүнийг бүртгэх шинэ тогтолцоог бий болгохоор тусгажээ. 
Төслийн 15.1-д инновацийн бүтээгдэхүүнд тавигдах 8 шаардлагыг тодорхойлж, 15.2-т мэргэжлийн шинжээчийн баг материал хүлээн авснаас хойш ажлын 10 өдрийн дотор дүгнэлт гаргах, уг дүгнэлтийг үндэслэн төрийн захиргааны төв байгууллага ажлын 5 өдрийн дотор бүртгэхээр зохицуулсан. Олон улсын хэмжээнд хүлээн зөвшөөрөгдсөн патенттай бүтээгдэхүүнийг шинжээчийн дүгнэлтгүйгээр цахимаар 10 өдрийн дотор бүртгэхээр байна. 
Энэ нь одоогийн зохицуулалтын практикт тулгарч байгаа “инновацийн бүтээгдэхүүн мөн эсэх”-ийг тогтооход хүндрэлтэй, улмаар татварын байгууллага болон татвар төлөгчийн хооронд маргаан үүсэх асуудлыг бууруулахад чиглэжээ. Уг хүндрэл төслийн үзэл баримтлалд мөн тодорхой дурдагдсан байна. 
Гэхдээ практикт хэрэгжүүлэхэд 15.1-д заасан зарим шалгуурыг хэмжих, нотлох аргачлалыг нарийвчлан тогтоох шаардлагатай. Тухайлбал, “эдийн засаг, нийгэмд үр дүн, ач холбогдолтой”, “өрсөлдөх чадвараар илүү”, “шинжлэх ухааны багтаамж”, “нэмүү өртөг бий болгох” зэрэг шалгуурыг ямар үзүүлэлт, нотлох баримтаар үнэлэх нь хуулийн төслөөс шууд тодорхой харагдахгүй байна. 
Иймээс эдгээр шалгуурын хэмжигдэхүйц үзүүлэлт, нотлох баримтын төрөл, шинжээчийн үнэлгээний аргачлалыг 7.1.14-т заасан журмаар нарийвчлан зохицуулах нь практик хэрэгжилтийг хангахад чухал байна. Төсөлд уг журмыг батлах эрхийг холбогдох төрийн захиргааны төв байгууллагад олгосон байна. 
2. Татварын хөнгөлөлт, чөлөөлөлтийн практик хэрэгжилт
Төслийн практикт хэрэгжих боломжийг нэмэгдүүлж байгаа гол зохицуулалтын нэг нь Инновацийн тухай хуульд тусгасан татварын дэмжлэгийг татварын холбогдох хуультай уялдуулсан явдал байна.
Инновацийн тухай хуульд нэмэлт, өөрчлөлт оруулах тухай гол хуулийн төсөлд инновацийн төсөл болон инновацийн бүтээгдэхүүн гаргахад оруулсан хөрөнгө оруулалтыг татвар ногдох орлогоос хасагдах зардалд тооцох, гарааны компанийн судалгаа, судалгаа хөгжүүлэлт, технологийн туршилт, зүгшрүүлэлт, патентийн зардлыг хоёр дахин нэмэгдүүлэн хасагдах зардалд тооцох, 15 жилийн хугацаанд инновацийн бүтээгдэхүүний борлуулалтын орлогыг татвараас чөлөөлөхөөр тусгажээ. 
Эдгээртэй холбогдох зохицуулалтыг дагалдах хуулийн төсөл болох Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөлд тусгасан нь практик хэрэгжилтийн хувьд ач холбогдолтой. Тухайлбал, инновацийн бүтээгдэхүүний борлуулалтын орлогын татварын чөлөөлөлт болон судалгаа хөгжүүлэлтийн зардлын татварын зохицуулалтыг холбогдох татварын хуульд шууд тусгаж байна. 
Энэ нь үзэл баримтлалд дурдсан одоогийн Инновацийн тухай хууль болон татварын хууль тогтоомжийн уялдаа хангалтгүйгээс татварын байцаагч хөнгөлөлтийг хэрэгжүүлэхээс татгалзах, инновацийн бүтээгдэхүүний борлуулалтын орлогыг бусад орлогоос ялгахад хүндрэл үүсдэг асуудлыг шийдвэрлэхэд чиглэсэн байна. 
Гэхдээ практик хэрэгжилтийн хувьд “инновацийн бүтээгдэхүүний борлуулалтын орлого”-ыг компанийн бусад орлогоос тусгаарлан бүртгэх, нотлох механизмыг татварын бүртгэл, тайлагналын түвшинд тодорхой болгох шаардлага хэвээр байна.
3. Гарааны компанийн 15 жилийн татварын дэмжлэг
Одоогийн зохицуулалтын практик хүндрэлүүдийн нэг нь гарааны компанийн татварын дэмжлэгийг улсын бүртгэлд бүртгүүлснээс хойш 5 жилээр хязгаарласан явдал гэж үзэл баримтлалд тодорхойлжээ. Инновацийн гарааны компани эхний жилүүдэд судалгаа, хөгжүүлэлт хийж, орлого олохгүй ажилладаг тул борлуулалтын орлого олж эхлэх үед татварын дэмжлэгийн хугацаа дууссан эсхүл маш бага хугацаа үлдсэн байдаг гэж үндэслэлд дурдсан байна. 
Төслөөр уг хугацааг 15 жил болгон нэмэгдүүлж байгаа нь гарааны компанийн хөгжлийн мөчлөгтэй татварын дэмжлэгийг илүү уялдуулахад чиглэсэн тул зохицуулалтыг бодитоор ашиглах боломжийг нэмэгдүүлэх шинжтэй.
Харин 15 жилийн хугацааг компани улсын бүртгэлд бүртгүүлсэн өдрөөс тоолж байгаа тул инновацийн бүтээгдэхүүн бий болсон, бүртгэгдсэн, эсхүл борлуулалт эхэлсэн хугацаанаас үл хамаарах асуудал хэвээр үлдэж байна. Иймд практик хэрэгжилтийн явцад компанийн насжилт болон инновацийн бүтээгдэхүүний бодит хөгжлийн мөчлөгийн зөрүү үүсэх боломжийг анхаарах шаардлагатай.
4. Судалгаа хөгжүүлэлтийн зардлыг хоёр дахин нэмэгдүүлэн тооцох зохицуулалт
Төслөөр гарааны компанийн судалгаа, судалгаа хөгжүүлэлт, технологийн туршилт, зүгшрүүлэлт, патентийн зардлыг хоёр дахин нэмэгдүүлсэн хэмжээгээр татвар ногдох орлогоос хасагдах зардалд тооцохоор байна. Дагалдах төсөлд эдгээр зардлын бүрэлдэхүүнийг инновацийн асуудал эрхэлсэн төрийн захиргааны төв байгууллагын санал болгосноор Засгийн газар тогтоохоор тусгажээ. 
Энэ нь хэрэгжүүлэх механизмын суурийг бий болгосон боловч практикт аль зардлыг судалгаа хөгжүүлэлтийн зардал гэж хүлээн зөвшөөрөх, шууд болон шууд бус зардлыг хэрхэн ялгах, ажилтны цалин, тоног төхөөрөмжийн элэгдэл, программ хангамж, гэрээт судалгаа зэрэг зардал хамрагдах эсэх, нотлох баримтад ямар шаардлага тавих асуудлыг нарийвчлан зохицуулах шаардлагатай.
Эдгээрийг тодорхой зохицуулаагүй тохиолдолд татвар төлөгч болон татварын байгууллага зардлын ангилал, хэмжээн дээр маргах эрсдэлтэй.
5. Гаалийн татварын чөлөөлөлтийн хэрэгжилт
Дагалдах хуулийн төслөөр инновацийн үйл ажиллагааг дагнан эрхлэх болон инновацийн гарааны компанийн лаборатори, дата төвийн тоног төхөөрөмж, шинэ бүтээгдэхүүн үйлдвэрлэхэд шаардлагатай бөгөөд дотоодод үйлдвэрлэдэггүй түүхий эд, материал, урвалж бодисыг гаалийн татварын чөлөөлөлтөд хамруулахаар тусгасан байна. 
Практик хэрэгжилтийн хувьд “инновацийн үйл ажиллагааг дагнан эрхлэх”, “дотоодод үйлдвэрлэдэггүй”, “шаардлагатай түүхий эд, материал” гэсэн нөхцөлийг хэн, ямар баримт бичиг, мэдээллийн сан, шалгуураар баталгаажуулахыг тодорхой болгох шаардлагатай.
Энэ нь нэг талаас хууль ёсны инновацийн үйл ажиллагаанд дэмжлэгийг шуурхай хүргэх, нөгөө талаас ердийн импортын тоног төхөөрөмж, материалд инновацийн нэрээр татварын чөлөөлөлт эдлэх эрсдэлийг хязгаарлахад ач холбогдолтой.
6. “Үндэслэл бүхий эрсдэл”-ийн зохицуулалтын практик хэрэгжилт
Төсөлд инновацийн үйл ажиллагааг хууль тогтоомж, аргачлалын дагуу зөв зохион байгуулан хэрэгжүүлсэн боловч туршилт амжилтгүй болох, зах зээлд борлуулалтгүй байх, патент авах боломжгүй болох, технологийн шийдэл гарахгүй байх зэргээр зорилтот үр дүнд хүрээгүй тохиолдлыг “үндэслэл бүхий эрсдэл” гэж тодорхойлжээ. 
Энэ нь одоогийн зохицуулалтын тодорхой бус байдлыг бууруулахад чиглэсэн. Учир нь үзэл баримтлалд төрийн аудитын байгууллага төсвийн хөрөнгийг үр ашиггүй зарцуулсан гэж үзэх, харин инноваци хэрэгжүүлэгч үүнийг инновацийн эрсдэл байсан гэж тайлбарлах боломжтой байдлыг практик асуудал болгон дурдсан. 
Гэхдээ “хууль тогтоомж, аргачлалын дагуу зөв зохион байгуулан хэрэгжүүлсэн” эсэхийг хэн, ямар шалгуураар, ямар үе шатанд тогтоох нь төслөөс бүрэн тодорхой харагдахгүй байна. Тиймээс уг зохицуулалтыг аудит, санхүүгийн хяналт, төсвийн хөрөнгийн зарцуулалттай уялдуулсан хэрэгжилтийн аргачлал шаардлагатай.
7. Оюуны өмчөөс олсон орлогын хуваарилалтын хэрэгжилт
Төслөөр төсвийн санхүүжилтээр бий болсон оюуны өмчийг үйлдвэрлэлд нэвтрүүлснээс олсон орлогыг улсын төсөвт төвлөрүүлэхгүй байх, зохиогч, бүтээгчид роялти орлогын 15-аас доошгүй хувийг олгох, үлдэх орлогыг инновацийн үйл ажиллагаанд зарцуулахаар тусгажээ. 
Одоогийн зохицуулалт нь амжилттай технологи хөгжүүлсэн байгууллага олсон орлогынхоо ихэнхийг төсөвт төвлөрүүлэхэд хүргэж, инновацийг зах зээлд гаргах эдийн засгийн сонирхлыг бууруулах эрсдэлтэй гэж үзэл баримтлалд дүгнэсэн байна. 
Төслийн зохицуулалт энэ асуудлыг шийдвэрлэхэд чиглэсэн боловч практикт орлогыг зориулалтын дагуу зарцуулсан эсэхэд тавих нягтлан бодох бүртгэл, тайлагнал, хяналтын механизм шаардлагатай байна.

4.3.“ХАРИЛЦАН УЯЛДАА” ШАЛГУУР ҮЗҮҮЛЭЛТИЙН ҮНЭЛГЭЭ
Энэ шалгуур үзүүлэлтийн хүрээнд хуулийн төслийн зохицуулалт нь хүчин төгөлдөр бусад хууль тогтоомжтой болон өөр хоорондоо болон Монгол Улсын бусад хууль тогтоомжтой харилцан уялдаж нэгдмэл болж чадаж байгаа эсэх асуудлыг тогтоох юм.
1. Инновацийн бүтээгдэхүүний тодорхойлолт, бүртгэлийн зохицуулалтын уялдаа
Төслөөр Инновацийн тухай хуулийн 3.1.4-т “инновацийн бүтээгдэхүүн” гэж хуульд заасан шаардлагыг хангасны үндсэн дээр бүртгэгдсэн бүтээгдэхүүн, үйлчилгээ, арга шийдлийг ойлгохоор шинэчлэн тодорхойлжээ. Үүнтэй уялдуулан 15 дугаар зүйлийг бүхэлд нь шинэчилж, инновацийн бүтээгдэхүүнд тавих шаардлага, шинжээчийн дүгнэлт гаргах болон бүртгэх ажиллагааг зохицуулсан байна. 
Мөн инновацийн асуудал эрхэлсэн төрийн захиргааны төв байгууллагын бүрэн эрхэд “инновацийн бүтээгдэхүүнийг бүртгэх” чиг үүргийг нэмэхийн зэрэгцээ бүтээгдэхүүнд дүгнэлт гаргах, бүртгэх болон мэргэжлийн шинжээчийн багийн ажиллах журмыг батлах бүрэн эрхийг тусгасан байна. 
Иймд нэр томьёоны тодорхойлолт → бүтээгдэхүүний шалгуур → шинжээчийн дүгнэлт → бүртгэл → бүртгэл хариуцах байгууллагын бүрэн эрх гэсэн зохицуулалтын уялдаа үндсэндээ хангагдсан байна.
2. “Гарааны компани” болон татварын дэмжлэгийн зохицуулалтын уялдаа
Төслөөр “гарааны компани”-ийн тодорхойлолтыг өргөжүүлж, зөвхөн инновацийн бүтээгдэхүүнийг шинээр үйлдвэрлэх зорилготой компаниар хязгаарлахгүйгээр инновацийн бүтээгдэхүүнийг шинээр, эсхүл түүнд нэмүү өртөг шингээн эцсийн бүтээгдэхүүн шинээр гаргах зорилгоор байгуулагдсан, инновацид суурилсан, эсхүл инновацийн төсөл хэрэгжүүлэгч компанийг хамруулахаар тусгажээ. 
Үүнтэй уялдуулан гарааны компанид үзүүлэх татварын дэмжлэгийг 17.1.15–17.1.17-д тусгаж, эдгээр хөнгөлөлт, чөлөөлөлтийг татварын хууль тогтоомжоор зохицуулахаар 17.4-т заасан байна. 
Дагалдах Аж ахуйн нэгжийн орлогын албан татварын тухай хуульд нэмэлт оруулах тухай хуулийн төсөлд гарааны компанийн инновацийн бүтээгдэхүүний борлуулалтын орлогын чөлөөлөлт болон судалгаа, судалгаа хөгжүүлэлт, технологийн туршилт, зүгшрүүлэлт, патентийн зардлын татварын зохицуулалтыг тусгайлан тусгасан байна. 
Энэ нь төслийн үзэл баримтлалд тодорхойлсон Инновацийн тухай хууль болон татварын хууль тогтоомжийн уялдаагүй байдлыг арилгах зорилготой нийцэж байна. 
3. Татварын дэмжлэгийн зохицуулалтын харилцан уялдаа
Гол хуулийн төслийн 17.1.14-т инновацийн төсөл болон инновацийн бүтээгдэхүүн гаргахад оруулсан хөрөнгө оруулалтыг албан татвар ногдох орлогоос хасагдах зардалд тооцохоор тусгажээ. Үүнтэй уялдуулан ААНОАТ-ын тухай хуульд нэмэлт, өөрчлөлт оруулах тухай хуулийн төсөлд мөн ижил агуулгыг 13.6-д оруулсан байна. 
Мөн Инновацийн тухай хуулийн төсөлд гарааны компанийн судалгаа хөгжүүлэлт болон холбогдох зардлыг хоёр дахин нэмэгдүүлэн хасах зохицуулалт тусгасныг ААНОАТ-ын тухай хуульд нэмэлт, өөрчлөлт оруулах тухай хуулийн төслийн 13.7-д нарийвчлан тусгажээ. 
Түүнчлэн Инновацийн тухай хуулийн төслийн 17.4-т эдгээр татварын хөнгөлөлт, чөлөөлөлтийг татварын хууль тогтоомжоор зохицуулна гэж заасан нь холбогдох татварын хуулийн зохицуулалтын заагийг тодорхой болгож байна. 
Иймээс татварын дэмжлэгийн асуудлаар гол хуулийн төсөл болон татвартай холбогдох  дагалдах хуулийн төсөл агуулгын хувьд уялдсан байна.
4. Гаалийн татварын дэмжлэгийн уялдаа
Инновацийн тухай хуульд нэмэлт, өөрчлөлт оруулах тухай хуулийн төслийн 17.1.17-д инновацийн үйл ажиллагааг дагнан эрхлэх, эсхүл инновацийн гарааны компанийн лабораторийн болон дата төвийн тоног төхөөрөмжийг гаалийн албан татвараас чөлөөлөхөөр тусгасан. 
Харин дагалдах Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төсөлд лаборатори, дата төвийн тоног төхөөрөмжөөс гадна дотоод, гадаадын зах зээлд шинэ бараа, бүтээгдэхүүний үйлдвэрлэл явуулах, бүтээгдэхүүн, үйлчилгээ гаргахад шаардлагатай, дотоодод үйлдвэрлэдэггүй түүхий эд, материал, урвалж бодисыг мөн хамруулжээ. 
Энд зохицуулалтын хамрах хүрээний зөрүү байна. Өөрөөр хэлбэл, Инновацийн тухай хуульд нэмэлт, өөрчлөлт оруулах тухай хуулийн төсөлд зөвхөн лаборатори болон дата төвийн тоног төхөөрөмжийг дурдсан байхад Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төсөлд түүнээс өргөн хүрээний барааг чөлөөлөлтөд хамруулжээ.
Иймд хоёр төслийн хамрах хүрээг ижилсүүлэх, эсхүл гол хуулийн төслийн 17.1.17-г ерөнхий үндэслэл болгон томьёолж, чөлөөлөгдөх барааны хүрээг Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төсөлд тусгах байдлаар зохицуулалтын заагийг тодорхой болгох шаардлагатай.
5. Инновацийн эрсдэлийн талаарх зохицуулалтын уялдаа
Төслөөр Инновацийн тухай хуулийн 4 дүгээр зүйлийн 4.1.6-д заасан зарчмыг шинэчлэн найруулж, инновацийн үйл ажиллагаанд шинжлэх ухаан, технологи, зах зээлийн тодорхойгүй байдлаас үүссэн үндэслэл бүхий эрсдэлийг төр болон бусад хөрөнгө оруулагч, санхүүжүүлэгч хүлээн зөвшөөрөх, тухайн эрсдэлээр инноваци хэрэгжүүлэгчид хариуцлага хүлээлгэхгүй байхаар зохицуулжээ. 
Энэ нь үзэл баримтлалд дурдсан “үндэслэл бүхий эрсдэл” тодорхой бус байснаас хяналт, аудит болон инноваци хэрэгжүүлэгчийн хооронд ялгаатай тайлбар үүсэх эрсдэлийг шийдвэрлэхэд чиглэсэн байна. 
Гэхдээ уг зохицуулалт нь хариуцлагын бусад хууль тогтоомжтой хэрхэн уялдахыг төсөлд нарийвчлан тусгаагүй байна. Тухайлбал, инновацийн үндэслэл бүхий эрсдэлийн улмаас зорилтот үр дүнд хүрээгүй тохиолдлыг төсвийн хөрөнгийн үр ашиггүй зарцуулалт, гэрээний үүргийн зөрчил зэрэгтэй хэрхэн зааглах асуудлыг хэрэгжилтийн түвшинд тодорхой болгох шаардлагатай.
6. Оюуны өмч болон инновацийн орлогын зохицуулалтын уялдаа
Төслийн 27.10-т төсвийн санхүүжилтээр бий болсон оюуны өмчийн эзэмшигч нь эрдэм шинжилгээний байгууллага бол түүнийг үйлдвэрлэлд нэвтрүүлснээс олсон орлогыг улсын төсөвт төвлөрүүлэхгүй байхаар зохицуулж, зохиогч, бүтээгчид роялти орлогын 15-аас доошгүй хувийг олгох, үлдэх орлогыг инновацийн үйл ажиллагаанд зарцуулах чиглэлийг тодорхойлжээ. 
Энэ нь үзэл баримтлалд тусгасан инновациас бий болсон орлогыг инновацийн хөгжилд дахин чиглүүлэх зорилготой нийцэж байна. 
Гэхдээ энд анхаарах нэг асуудал байна. Үзэл баримтлалд инновацийн орлого нь роялти төдийгүй хувьцааны ногдол ашиг, лиценз, технологийн хөрөнгө оруулалт, хувьцааны үнийн өсөлт, технологи болон бүтээгдэхүүн борлуулалт, франчайз зэрэг олон эх үүсвэрээс бүрдэх боломжтой гэж тодорхойлсон. Харин төслийн 27.10.1–27.10.3-ын зарим зохицуулалт роялти орлогод төвлөрсөн хэвээр байна. 
Иймээс үзэл баримтлалд дэвшүүлсэн “инновацийн бүх орлого”-ын хүрээ болон төслийн зохицуулалтын хамрах хүрээг дахин тулган нягтлах шаардлагатай.
7. Санхүүжилтийн зохицуулалтын уялдаа
Төслөөр инновацийн төслийн нийт өртгийн 60 болон түүнээс дээш хувийг төсвийн бус хөрөнгөөр санхүүжүүлсэн бол үлдэх хэсгийг улсын болон орон нутгийн төсвөөс буцалтгүй нөхцөлөөр санхүүжүүлэхээр 17.1.5-ыг өөрчлөн найруулжээ. 
Үүний зэрэгцээ инновацийн үйл ажиллагааны санхүүжилтийн эх үүсвэрт гадаад улс, олон улсын байгууллага, дотоод, гадаадын аж ахуйн нэгж, байгууллага, иргэнээс өгсөн хандив, тусламж, зээлийг хамруулахаар 12.1.8-д өөрчлөлт оруулахаар тусгасан байна. 
Эдгээр өөрчлөлт нь үзэл баримтлалд тусгасан “инновацийн үйл ажиллагааны санхүүжилтийн эх үүсвэрийг нэмэгдүүлэх” чиглэлтэй уялдаж байна. 
Гэхдээ 60 хувийн төсвийн бус санхүүжилт бүрдсэн тохиолдолд үлдэх хэсгийг төсвөөс “санхүүжүүлэх” гэсэн зохицуулалт нь төсвийн хөрөнгө төлөвлөх, сонгон шалгаруулах, санхүүжилтийн дээд хэмжээ болон төсвийн боломжтой хэрхэн уялдахыг нарийвчлах шаардлага үүсгэж болзошгүй.
8. Хуулийн төслийн үзэл баримтлалтай уялдсан байдал
Хуулийн төслийн үзэл баримтлалд дөрвөн үндсэн асуудлыг зохицуулахаар тодорхойлсон байна. Үүнд:
1/татварын дэмжлэгийг тодорхой болгох; 
2/нэр томьёо, инновацийн бүтээгдэхүүний шаардлага, бүртгэлийн тогтолцоог боловсронгуй болгох; 
3/инновацийн эрсдэлийг тодорхой болгох; 
4/санхүүжилтийн эх үүсвэр болон инновацийн орлогын зарцуулалтыг боловсронгуй болгох асуудал багтсан байна. 
Хуулийн төсөлд эдгээр асуудал тус бүрээр зохицуулалт туссан тул төслийн үндсэн агуулга нь үзэл баримтлалтайгаа уялдсан байна. Гэхдээ дээр дурдсан гаалийн татварын чөлөөлөлтийн хамрах хүрээ болон инновацийн орлогын төрлүүдийн зохицуулалтыг үзэл баримтлалтай дахин тулган нягтлах нь зүйтэй.

ТАВ.ДҮГНЭЛТ, ЗӨВЛӨМЖ
1.Инновацийн тухай хуулийн зорилт нь инновацийн үйл ажиллагааны зарчим, удирдлага, зохион байгуулалт, санхүүжилт, төрийн дэмжлэг, оюуны өмчийг эдийн засгийн эргэлтэд оруулан эзэмших, ашиглах эрх зүйн үндсийг тогтоохтой холбогдсон харилцааг зохицуулахад оршиж байна.[footnoteRef:3] [3:  Legalinfo.mn сайт, Инновацийн тухай хууль] 

Хуулийн төслөөр инноваци, инновацийн бүтээгдэхүүн, гарааны компани, технологийн туршилт, зүгшрүүлэлт зэрэг нэр томьёог нарийвчлан тодорхойлох, инновацийн бүтээгдэхүүнд тавигдах шаардлага болон бүртгэлийн тогтолцоог бий болгох, инновацийн үйл ажиллагааны үндэслэл бүхий эрсдэлийг тодорхой болгох, инновацийн тэргүүлэх чиглэлийг тогтолцооны оролцогчдын оролцоотой боловсруулах зэрэг зохицуулалтыг тусгасан байна. 
Түүнчлэн инновацийн төсөл болон бүтээгдэхүүнд оруулсан хөрөнгө оруулалтад татварын дэмжлэг үзүүлэх, гарааны компанийн судалгаа, судалгаа хөгжүүлэлт, технологийн туршилт, зүгшрүүлэлт, патентийн зардлыг татварын зорилгоор нэмэгдүүлэн тооцох, инновацийн бүтээгдэхүүний борлуулалтын орлогыг тодорхой хугацаанд татвараас чөлөөлөх, лаборатори болон дата төвийн тоног төхөөрөмжид гаалийн татварын дэмжлэг үзүүлэх зэрэг зохицуулалт нь инновацийн үйл ажиллагааны санхүүжилт, төрийн дэмжлэгийг нэмэгдүүлэхэд чиглэж байна. Дагалдах хуулийн төслөөр эдгээр дэмжлэгийг татварын төрөлжсөн хууль тогтоомжтой уялдуулсан нь зохицуулалтын хэрэгжих нөхцөлийг бүрдүүлэх ач холбогдолтой байна. 
Мөн төсвийн хөрөнгөөр бий болсон оюуны өмчийг үйлдвэрлэлд нэвтрүүлснээс олсон орлогыг улсын төсөвт төвлөрүүлэхгүйгээр зохиогч, бүтээгчийг урамшуулах болон инновацийн судалгаа, хөгжүүлэлт, технологи дамжуулалт, гарааны компани хөгжүүлэх үйл ажиллагаанд дахин зарцуулах зохицуулалт нь оюуны өмчийг эдийн засгийн эргэлтэд оруулах сонирхлыг нэмэгдүүлэхэд чиглэсэн байна. 
Иймд хуулийн төсөлд тусгасан зохицуулалтууд нь Инновацийн тухай хуулийн 1.1-д тодорхойлсон инновацийн үйл ажиллагааны эрх зүйн үндсийг тодорхой болгох, санхүүжилт болон төрийн дэмжлэгийг өргөжүүлэх, оюуны өмчийг эдийн засгийн эргэлтэд оруулах нөхцөлийг сайжруулах чиглэлтэй нийцэж байна. Харин зорилгод бодитоор хүрэх түвшин нь инновацийн бүтээгдэхүүний шалгуур, бүртгэлийн журам, татварын хөнгөлөлт, чөлөөлөлтийн хэрэгжилт, үндэслэл бүхий эрсдэлийг тогтоох аргачлал, хяналтын механизмыг хэрхэн нарийвчлан зохицуулахаас хамаарахаар байна.
2.Хуулийн төслөөр инновацийн бүтээгдэхүүнд тавигдах шаардлага, бүтээгдэхүүнийг үнэлэх, бүртгэх субъект, хугацаа, журмын эрх зүйн үндсийг тодорхойлж, инновацийн үйл ажиллагаанд үзүүлэх татварын дэмжлэгийг татварын төрөлжсөн хууль тогтоомжтой уялдуулан зохицуулсан нь хуулийн хэрэгжилтийг хангах нөхцөлийг бүрдүүлэхээр байна. Түүнчлэн гарааны компанийн татварын дэмжлэгийн хугацааг нэмэгдүүлэх, судалгаа, судалгаа хөгжүүлэлт, технологийн туршилт, зүгшрүүлэлт, патентийн зардалд татварын дэмжлэг үзүүлэх, инновацийн бүтээгдэхүүнийг тусгайлан бүртгэх тогтолцоог бий болгох зэрэг зохицуулалт нь одоогийн хуулийн хэрэгжилтийн явцад үүсэж байгаа тодорхой практик хүндрэлүүдийг шийдвэрлэхэд чиглэсэн байна. 
Гэвч төслийн зарим зохицуулалтын практик хэрэгжилт нь дагалдан гарах журам, аргачлалаас шууд хамаарахаар байна. Тухайлбал, инновацийн бүтээгдэхүүний зарим шалгуурыг хэмжих, нотлох аргачлал, судалгаа, судалгаа хөгжүүлэлтийн зардлын бүрэлдэхүүн, инновацийн бүтээгдэхүүний борлуулалтын орлогыг бусад орлогоос ялган бүртгэх, гаалийн татварын чөлөөлөлтөд хамрагдах тоног төхөөрөмж, түүхий эдийг тогтоох, инновацийн “үндэслэл бүхий эрсдэл”-ийг үнэлэх, оюуны өмчөөс олсон орлогын зориулалтын зарцуулалтад хяналт тавих механизм зэргийг хэрэгжилтийн түвшинд нарийвчлан тодорхойлох шаардлагатай байна.
Иймд хуулийн төсөлд санал болгосон зохицуулалтуудыг практикт хэрэгжүүлэх эрх зүйн үндсэн механизм бүрдсэн гэж үзэх боломжтой боловч хэрэгжилтийн үр нөлөөг хангахын тулд хуулиар эрх олгосон журам, шалгуур, аргачлалыг хууль хүчин төгөлдөр болохоос өмнө боловсруулж, татвар, гааль, инноваци, аудит болон холбогдох байгууллагуудын мэдээлэл солилцох, хяналт хэрэгжүүлэх ажиллагааг уялдуулах шаардлагатай.
3.“Харилцан уялдаа” шалгуур үзүүлэлтийн хүрээнд хуулийн төслийн зохицуулалтыг үнэлэхэд инновацийн бүтээгдэхүүний нэр томьёо, түүнд тавигдах шаардлага, бүртгэлийн тогтолцоо болон эрх бүхий байгууллагын бүрэн эрхийг харилцан уялдаатайгаар зохицуулсан байна. Мөн инновацийн төсөл, бүтээгдэхүүн, гарааны компанид үзүүлэх татварын дэмжлэгийг Инновацийн тухай хуульд тусгахын зэрэгцээ Аж ахуйн нэгжийн орлогын албан татварын тухай болон Гаалийн тариф, гаалийн татварын тухай хуулийн дагалдах төслүүдийг боловсруулсан нь татварын төрөлжсөн хууль тогтоомжтой уялдуулахад чиглэсэн байна. Хуулийн төсөл Дагалдах хуулийн төсөл
Төслийн нэр томьёоны өөрчлөлт, инновацийн бүтээгдэхүүний бүртгэл, төрийн дэмжлэг, санхүүжилт, инновацийн эрсдэл, оюуны өмчөөс олсон орлогын хуваарилалтын зохицуулалтууд нь төслийн үзэл баримтлалд тодорхойлсон үндэслэл, шаардлага болон зохицуулах харилцаатай ерөнхийдөө уялдсан байна. Инноваци үзэл баримтлал
Харин харилцан уялдааг сайжруулах шаардлагатай зарим асуудал байна. Нэгдүгээрт, Инновацийн тухай хуулийн төслийн 17.1.17-д заасан гаалийн татварын чөлөөлөлтийн хамрах хүрээ нь Гаалийн тариф, гаалийн татварын тухай хуулийн дагалдах төслийн 38.1.27-д заасан хамрах хүрээнээс нарийвтар байгаа тул хоёр төслийн зохицуулалтыг ижилсүүлэх шаардлагатай. Хуулийн төсөл Дагалдах хуулийн төсөл
Хоёрдугаарт, төслийн үзэл баримтлалд инновацийн бүх төрлийн орлогыг инновацийн хөгжилд чиглүүлэх зорилтыг тодорхойлсон боловч төслийн 27.10 дахь хэсгийн зарим зохицуулалт роялти орлогод төвлөрсөн тул инновацийн орлогын төрөл, хамрах хүрээг нэг мөр болгох шаардлагатай байна. Инноваци үзэл баримтлал
Гуравдугаарт, инновацийн “үндэслэл бүхий эрсдэл”-тэй холбоотой хариуцлагаас чөлөөлөх зохицуулалтыг төсөв, аудит, санхүүгийн хяналт болон гэрээний хариуцлагын холбогдох зохицуулалттай хэрэгжилтийн түвшинд уялдуулах шаардлагатай. Мөн төслийн нийт өртгийн 60-аас дээш хувийг төсвийн бус эх үүсвэрээр санхүүжүүлсэн тохиолдолд үлдэх хэсгийг төсвөөс санхүүжүүлэх зохицуулалтыг төсөв төлөвлөлт, сонгон шалгаруулалт, санхүүжилтийн нөхцөлтэй уялдуулан тодорхой болгох шаардлагатай байна.
Иймд хуулийн төслийн зүйл, хэсэг, заалт болон дагалдах хуулийн төслүүдийн үндсэн харилцан уялдаа хангагдсан боловч дээр дурдсан зохицуулалтын хамрах хүрээ, нэр томьёо, хэрэгжүүлэх механизмын зөрүүг хуулийн төсөл батлагдахаас өмнө нягтлан уялдуулах шаардлагатай байна.

